( آزمانک – اے کئے اِنت – ؟،،،،،ستار میاہ )
 اے کئے انت؟چہ کجا اتکگ؟چی گشگا انت؟چی شوھازیگ انت؟
 ھمے بُرز ءِ چیزے سوال ھر وھد منی دلبند ءَ چو گِروک ءَ شھم دیگا ات انت- کن ھمے مَلنگ بریں مرد ءَ ھر وھد دیر دیر ءَ چارگ ءُ گِندگ ءَ اتاں کہ چو اگول اگول ءَ گردیت گشے زاناں آ چیزے شوھازیگ انت- آئی ءِ تلنکار بستگیں لُنٹ سُرگ ءَ ات انت بلے کس آئی ءِ نیمگا دلگوش گور نہ ات کہ چی گشگا انت ءُ چی شوھازیگ انت؟اے مرد چیزے روچ انت کہ مئے ھلک ءَ اتکگ-
بُرز ءُ بارگیں مردے ءُ شیپگیں پونز چہ گماں نزّ اتکگ- مِید ءُ گلگ ماں کوپگانی سرا شنگ ات انت ظہور شاہ شبینگ ءَ جنت بلے سید نہ انت درویشی ءُ ملنگی ءَ چو شے مُرید ءَ ات بلے شے نہ انت گوں اسپتیں لباس ءُ سیاھیں واسکوٹ ءَ میر غوث بخش بزنجو انت میر نہ انت- گڑا کئے بیت کنت؟من وتی دل ءَ جیڑان ءَ گشت اے بلکیناں وطن دوستیں شاعرے؟اے بلکیناں قوم پرستیں سیاست دانے یا بلکیں سُتکہ دلیں عاشکے؟بلے چہ اشاں یکے ھم نہ انت- نوں فگر ءُ وسواس ءِ مھگونگیں جنک منی پھوالیں ھیالانی سرا کندگ ءَ اتاں ءُ پدا تاھیر ءُ بے تاھیری منی بے تاھیری ءِ سرا وت ماں وت سُکسک ءُ ھلوت کنگا اتاں کہ نا گماں یک روچے ھمے مرد منی کَش ءَ اتک ءُ اوشتات گڑا ھمے روچ ءَ من روک روک ءَ ءُ ھِیرت ھیرت ءَ چارت کہ آئی ءِ لنٹ سُرگا ات انت چہ آئی ضح لنٹاں دردناکیں توارے در آیگا ات ءُ آ گشگا ات “تاسیں نچ منی کُشت ئے ،لوگ ءُ مال ءُ مڈی منی سوتک ئے ،زھری جان ،شیرک رمضان چُشیں ووٹاں سوچ ،،-
 اے دردناکیں لبزانی اِشکنگ ءَ ھور گشئے زاناں یک لمبوکیں آسے منی بدن ءَ لگ ات- نوں گمے جمبراں منی سرا ساھیل کت کہ اشی ءِ بچ کئے ءَ کُشتگ ،لوگ ءُ مال ءُ مڈی کئے ءَ سوتک انت ،زھری خان ءُ شیرک رمضان کئے انت؟ووٹاں سوچ پرچا سوچ ؟
 منی دکان ءِ دیم پہ دیم مراد کامریڈ ءِ دکان انت- آ مئے میتگ ءِ کماش تریں مردم انت اے وھد ءَ آئی ءِ عمر کساس نود ءُ نو سال انت- مراد اخبار ءُ کتابانی کِرمْ لیکگ بیت-ھر وھد بچار چو بینگ ءِ مکسک ءَ گوں اخبار ءُ کتاباں دزگٹ ءُ گلائش انت-ھمے ملنگ دروشمیں مردک ھر وھد مراد ءِ دکان ءَ اتکگ ءُ نشتگ ات ھردکاں وت ماں وت زنڈیں سھتے ءَ وت ماں وت گپ ءُ تران کتگ ات-من چہ وتی دکان ءِ دریگ ءَ ھردکانی دستانی سُرینگ ءِ ندارہ کنگا اتاں انچش مالوم بئیگا ات کہ آ وتی دل ءِ دراھیں رازاں یک یک گشگ ءُ مراد ءِ دست ءِ دل ءَ ایر کنگا ات ھمے ڈول ءَ چیزکے روچ انت کہ مرد گندگ بئیگا نہ انت- مراد ءِ دکان ھم ابیتک ابیک انت من یک روچے موقع کت ءُ مراد ءِ دکان ءَ شتاں چہ سلام ءُ دراھباتی ءَ من چہ آئی ءَ جست کت واجہ مراد مرچاں ھمے ملنگیں مرد کجا انت؟پدا گوں یکیں گین ءَ جست کت اے کئے انت،چہ کجا اتکگ ،اشی ءِ لوگ ،مال ءُ مڈی کئے ءَ سوتکگ انت،اشی ءِ نوگلگیں بچ کئے ءَ کشتگ ءُ پدا من وتی سوال کمے ترانج دات ءُ جست کت ووٹاں سوچ پرچا ووٹاں سوچ؟اے زھری خان ءُ شیرک رمضان کئے انت؟
 مراد ءَ چہ وتی چماں عینک کشت ءُ ایر کت ءُ پدا چہ وتی کیسگ ءَ موشوک ءِ پلاسٹکے کشت آ گوں دو برا شھادت ءِ لنکُک ءَ ٹک اتے ءُ پدا ڈیکے موشوک کشت ءُ جھل ءِ لونس ءِ چیرا ایرے کت ءُ دستے چنڈ اتاں سارتیں گینے کشت ءُ گشگا لگ ات “اے مرد ءِ کسہ سک پُر درد انت بلے چو تئی پیم ءَ کس ءَ سما نہ انت کہ اے چی شوھازیگ انت- چی گشگا انت،دریگتیں دراھیں بلوچاں اے پجا بیاورتیں ءُ اشی ءِ درد بمارتیں بلے ھو….. آئی ءَ کمے گپ داشت ءُ منی چمانی توک ءَ روکَ روک ءَ چارگ ءَ لگ ات ءُ پدا آئی ءَ گپ جاری کت ءُ گشت اے مرد لائقیں مردے اے وتی وھد ءَ سک نامدار ات کلاکوٹ ءِ نندوک انت اشی ءَ چہ علی گڑھ یونیورسٹی ءَ علم در بُرتگ سیاست ءِ دراھیں راہ ءُ راھبنداں بلد ات گاندھی ،نیرو ابو کلام آزات ءِ بیرک دار بیتگ یوسف عزیز مگسی ءِ تحریک ءَ گوں ھمگرنچ بیتگ میر غوث بخش بزنجو ءِ فلسفا ءِ منوک انت،ملا فاضل ءِ دراھیں شعر آئی ءَ چو قرآن ءِ حافظ ءِ پیم ءَ دل یات انت-ھندوستان دمگ دمگ ءُ ھند ھند آئی ءَ گول اتگ انت ھندوستان ءِ بھر ءُ بانگ (تقسیم ھند )ءَ پد آئی ءَ ماں کلاکوٹ ءَ راشن ءِ دکانے پچ کت بلے ووٹ ءُ الیکشناں آئی ءَ بھر زرت آئی ءِ مقابلہ گوں لیاری ءِ زرّ دار ءُ با اثریں شخص زھری خان ءَ بیت- زھری خان گوں شیرک رمضان ءَ ھم شور بیت- شیرک رمضان آ وھد ءَ لیاری آں مستریں غنڈہ لیکگ بیتگ ات ھمے ڈول ءَ آئی ءِ تاسپیں بچ کوشارینگ بیت آٰئی ءِ راشن ءِ دکان ءُ لوگ سوچگ ءُ پُر کنگ بیت انت آ چہ الیکشن ءَ دور دیگ بیت-مراد کمے بے توار بیت پدا آئی ءَ گوں لانکیگ ءِ بش ءَ وتی شیپ گپتگیں ارس پھک کت انت ءُ پدا یک انچیں اپارے کشت گشے زاناں آئی ءِ اُپار ءِ گرمیں بھاپ منی دیم ءَ لگ ات ءُ منی دلبند ءَ پُتر ات ءُ جاہ کت ئِے پدا آئی ءَ درّائینت: کہ اے مرد ءِ نام کامریڈ محراب انت- چہ اے جاور ءَ پد محراب میتگ میتگ ءَ چو گنوک ءَ تریت ءُ گردیت بلے چیرکے روچ آ نادُراہ انت دل ءُ لاپ ءَ گپتگ تھت ءِ باھوٹ انت-،،
 اے گپے اشکنگ ءَ ھور گشے زاناں لمبوکیں آسے منی جامگ ءُ دامن ءَ لگ ات منی ارس گُل گُل ءَ رتک انت ءُ دل ءَ زگریں باھندے چست بیت کہ دریگتے انچیں گُلبوھیں دیوان ءَ من شریدار بیتیناں بلے.. بلے….ارمان…
 دومی روچ ءَ من پہ مراد ءُ واھگے کامریڈ محراب ءِ گندگ ءَ چہ لوگ ءَ دراتکاں بلے وھدے کہ من بازار ءِ اولی دمک ءَ سر بیتاں کہ چہ جامع مسیت ءَ ناکو شمبے ءَ جار پر اینت کہ “واجھاں یک ضروری اعلانے گوشدار ات کامریڈ محراب وفات بیت-.